**Ministru kabineta noteikumu "Grozījumi** **Ministru kabineta 2016. gada 20. decembra noteikumos Nr. 871 "Darbības programmas "Izaugsme un nodarbinātība" 9.3.1. specifiskā atbalsta mērķa "Attīstīt pakalpojumu infrastruktūru bērnu aprūpei ģimeniskā vidē un personu ar invaliditāti neatkarīgai dzīvei un integrācijai sabiedrībā" 9.3.1.1. pasākuma "Pakalpojumu infrastruktūras attīstība deinstitucionalizācijas plānu īstenošanai" pirmās un otrās projektu iesniegumu atlases kārtas īstenošanas noteikumi"" projekta sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Lai nodrošinātu pilnvērtīgu sabiedrībā balstītu sociālo pakalpojumu infrastruktūras izveidi un attīstību pašvaldībās 9.3.1.1. pasākuma "Pakalpojumu infrastruktūras attīstība deinstitucionalizācijas plānu īstenošanai" (turpmāk – 9.3.1.1. pasākums) ietvaros, izstrādāts noteikumu projekts[[1]](#footnote-1), kura mērķis ir precizēt atsevišķus 9.3.1.1. pasākuma īstenošanas nosacījumus. Noteikumu projekta spēkā stāšanās indikatīvais laika periods – 2021. gada III ceturksnis. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Labklājības ministrijas (turpmāk – ministrija) iniciatīva, pamatojoties uz pašvaldību kā 9.3.1.1. pasākuma finansējumu saņēmēju un īstenotāju sniegto informāciju par 9.3.1.1. pasākuma īstenošanas gaitu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | **Noteikumu projekts paredz:****1) precizējumus vides pieejamības ekspertu konsultāciju un specifisko darbību vides un pieejamības nodrošināšanas nosacījumos** Lai nodrošinātu vides pieejamības ekspertu konsultāciju un specifisko darbību vides un informācijas pieejamības nodrošināšanas nosacījumu vienotu un nepārprotamu interpretāciju, MK noteikumu Nr. 871[[2]](#footnote-2) 45. punktā tiek veiktas izmaiņas, paredzot, ka minēto darbību nodrošināšanai attiecīgos ekspertus var piesaistīt gan pats finansējuma saņēmējs, gan arī finansējuma saņēmēja piesaistīts pakalpojuma sniedzējs noslēgtā pakalpojumu līguma ietvaros (piemēram, būvdarbu veicējs). Minētās izmaiņas ierosinātas, jo secināts, ka līdzšinējā MK noteikumu Nr. 871 45. punkta redakcija nesniedz skaidru izpratni par to, kuram subjektam ir jāorganizē vides pieejamības ekspertu konsultācijas un specifiskās darbības vides un pieejamības nodrošināšanai. Minēto konsultāciju un specifisko darbību nodrošināšanas mērķis ir izmantošanā drošas un pieejamas sabiedrībā balstītu sociālo pakalpojumu infrastruktūras izveide mērķa grupas personām ar dažādiem funkcionāliem traucējumiem. Šis aspekts tika ņemts vērā 9.3.1.1. pasākuma projektu atlases nodrošināšanā, izvērtējot pašvaldību iesniegtos projektu iesniegumus. Jau sākotnēji, nosakot 9.3.1.1. pasākuma īstenošanas nosacījumus un izvērtējot iesniegtos pašvaldībuprojektus, ministrija atbalstīja, ka vides pieejamības speciālistu konsultācijas un specifiskās darbības vides un informācijas nodrošināšanai var plānot gan finansējuma saņēmējs, gan arī pakalpojuma sniedzējs, ja vien tā rezultātā sabiedrībā balstītu sociālo pakalpojumu infrastruktūrā tiek nodrošināta dažādām mērķa grupas personām piemērota vide. Tādējādi vides pieejamības ekspertus pašvaldības var piesaistīt pašas, atbilstoši Publisko iepirkumu likumam, un tā rezultātā saņemt nepieciešamās konsultācijas un norādes specifisko darbību vides un informācijas pieejamībai nodrošināšanai, vai arī noslēgto pakalpojumu līguma ietvaros vienoties ar pakalpojuma sniedzēju, kas īsteno MK noteikumu Nr. 871 26.1., 26.2. un 26.3.apakšpunktā minētās atbalstāmās darbības. Papildus, lai veidotu skaidru un vienotu izpratni, noteikumu projekts paredz papildināt MK noteikumus Nr. 871 ar 45.1 punktu, kas nosaka, ka piesaistīt vides pieejamības ekspertus var arī sabiedrībā balstītu sociālo pakalpojumu infrastruktūras projektēšanas (26.1. apakšpunktā minētā atbalstāmā darbība), kā arī minētās infrastruktūras izveidei nepieciešamā materiāli tehniskā nodrošinājuma iegādes, iekārtošanas un aprīkošanas darbību ietvaros (26.3. apakšpunktā minētā atbalstāmā darbība). Pašvaldības atsevišķos projektos un infrastruktūras risinājumos ir piesaistījušas vides pieejamības ekspertu jau projekta īstenošanas pamatojošo dokumentu izstrādes stadijā (būvprojekta izstrādes laikā), vai arī plāno to piesaistīt materiāltehniskā nodrošinājuma iegādes un uzstādīšanas laikā. Minētās pašvaldību darbības ir atbalstāmas, jo ir plānveidīgāk un efektīvāk veikt būvdarbus pēc projektēšanā noteiktajām norādēm attiecībā uz vides pieejamību, savukārt vides pieejamības ekspertu konsultācijas materiāli tehniskā nodrošinājuma iegādes un infrastruktūras aprīkošanas laikā veicinās mērķa grupas personu vajadzībām pielāgota pakalpojuma izveidi. Piemēram, personām riteņkrēslā, izmantojot grupu dzīvokļa pakalpojumus, ir būtiski nodrošināt piekļuvi virtuves skapīšiem un plauktiem. Arī ministrija kā Horizontālo principu vienlīdzīgas iespējas politikas virzītāja uzskata, ka vides pieejamības ekspertu piesaiste projektēšanas posmā nodrošina lielāku iespēju izvairīties no vides pieejamības nepilnībām turpmākajā infrastruktūras izveides laikā un vērtējams kā atbalsts izveidotās sabiedrībā balstītu sociālo pakalpojumu infrastruktūras ilgtspējas un vienlīdzīgu iespēju ieviešanai. Minētais viedoklis  balstīts uz būvju izveides un nodošanas ekspluatācijā laikā vai sociālo pakalpojumu sniedzēju reģistrēšanas procesā konstatētām infrastruktūras projektu nepilnībām vides pieejamības jomā un iespējamajiem risinājumiem to novēršanai. Lai arī MK noteikumu Nr. 871 pašreizējā redakcijā ir noteikts, ka vides pieejamības ekspertu konsultācijas un specifiskās darbības vides un informācijas pieejamībai jānodrošina 26.2. apakšpunktā minētās atbalstāmās darbības ietvaros, ar to pirmsšķietami saprotot jaunas infrastruktūras būvniecības, pārbūves vai atjaunošanas posmu, tomēr vēršam uzmanību, ka 26.2. apakšpunkta atbalstāmo darbību klāstā ir iekļauta arī autoruzraudzība, ko pēc Būvniecības likuma 16. panta trešajā daļā noteiktā ir tiesīgs īstenot būvprojekta izstrādātājs. Ņemot vērā visu iepriekšminēto, ir būtiski MK noteikumos Nr. 871 veikt precizējumus un skaidri un nepārprotami noteikt, ka vides pieejamības eksperta pakalpojumus ir iespējams nodrošināt visā sabiedrībā balstītu sociālo pakalpojumu infrastruktūras izveides ciklā, lai minētā infrastruktūra tiktu izveidota atbilstoši sociālo pakalpojumu saņēmēju vajadzībām un Būvniecības normatīvos noteiktajam. **2) 9.3.1.1. pasākuma īstenošanas termiņa pagarināšana līdz 2023. gadam.**Šobrīd MK noteikumos Nr. 871 noteikts, ka 9.3.1.1. pasākuma ietvaros projektus īsteno saskaņā ar vienošanos par projekta īstenošanu, bet ne ilgāk kā līdz 2022. gada 31. decembrim.2021. gada martā sadarbības iestādes organizētajās sanāksmēs ar ministriju un atsevišķu pašvaldību pārstāvjiem tika konstatēti atsevišķi gadījumi, kad 9.3.1.1. pasākuma finansējuma saņēmēja – pašvaldības iepirkumu procedūras rezultātā piesaistītais pakalpojuma sniedzējs ir maldinājis pašvaldību un ilgstoši nav pildījis uzņemtās līgumsaistības. Rezultātā pašvaldība ir lauzusi līgumu ar šo izpildītāju un organizējusi atkārtotu iepirkumu par sabiedrībās balstītu sociālo pakalpojumu infrastruktūras izveidi. Tādējādi šādā situācijā projekta īstenošana ir uzsākama gandrīz no jauna un nav iespējama visu projekta darbību pabeigšana šobrīd MK noteikumos Nr .871 noteiktajā projektu īstenošanas gala termiņā – līdz 2022.gada 31.decembrim.Tāpat sadarbības iestāde ir vērsusi ministrijas uzmanību uz to, ka varētu veidoties līdzīgi gadījumi vai citas situācijas (piemēram, nepārvaramas varas apstākļi), kas kavētu projekta īstenošanas pabeigšanu šobrīd noteiktajā projektu īstenošanas termiņā.Ņemot vērā, ka iepriekš aprakstītā gadījuma un pašvaldības projektā izveidojamās sabiedrībā balstītu sociālo pakalpojumu vietas ir būtiskas kopējā jaunizveidojamās pakalpojumu infrastruktūras plānojumā, ministrija ir pieņēmusi lēmumu pagarināt 9.3.1.1. pasākuma īstenošanas termiņu par vienu gadu, kas pamatotos gadījumos un atbilstoši MK noteikumos Nr. 784[[3]](#footnote-3) 51.4 punktā noteiktajiem nosacījumiem, pieļautu pašvaldību projektu īstenošanu līdz pat 2023. gada 31. decembrim. Pārējos gadījumos, ja pašvaldībai būs nepieciešams projekta īstenošanas termiņa pagarinājums, to būs iespējams veikt atbilstoši MK noteikumos Nr. 784 51.1 punktā noteiktajam – kopumā līdz 6 mēnešiem pie esošā Eiropas Savienības fonda līdzfinansējuma un valsts budžeta līdzfinansējuma (ja tāds paredzēts). Izvērtējot projekta īstenošanas termiņa pagarinājumus, kas ierosināti atbilstoši MK noteikumu Nr. 784 51.1 punktam, tiks ņemti vērā arī iepriekšējie termiņa pagarinājumi (ja tādi bijuši).Lai nepieciešamības gadījumā veiktu projekta īstenošanas termiņa pagarinājumu, pašvaldība kā finansējuma saņēmējs vispārējā kārtībā iesniedz projekta grozījumus, grozījumu pamatojumā sniedzot detālu skaidrojumu projekta termiņa pagarinājuma nepieciešamībai. Pēc ierosināto grozījumu izskatīšanas sadarbības iestāde saskaņos pieprasīto projekta īstenošanas termiņa pagarinājumu ar atbildīgo iestādi un informēs finansējuma saņēmēju par pieņemto lēmumu attiecībā uz pieprasīto projekta īstenošanas termiņa pagarinājumu. Ņemot vērā iepriekš minēto, MK noteikumu Nr. 871 52. punktā skaitlis “2022” tiek aizstāts ar skaitli “2023”. |
| 3. | Projekta izstrādē iesaistītās institūcijas un publiskas personas kapitālsabiedrības | Noteikumu projekts šo jomu neskar. |
| 4. | Cita informācija | Noteikumu projekts šo jomu neskar. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Pasākuma mērķa grupa ir:1. pilngadīgas personas ar garīga rakstura traucējumiem;2. bērni ar funkcionāliem traucēumiem un viņu likumiskie pārstāvji vai audžuģimenes;3. ārpusģimenes aprūpē esoši bērni. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projektā ietvertais tiesiskais regulējums attieksies uz pašvaldībām, kuras īsteno projektus 9.3.1.1. pasākumā. Minētajām pašvaldībām būs precīzāks un labvēlīgāks nosacījumu ietvars attiecībā uz vides pieejamību sabiedrībā balstītu sociālo pakalpojumu infrastruktūras izveides procesā. Izmaiņas nerada pašvaldībām papildu izdevumus, jo vides pieejamības ekspertu konsultācijas ir obligāts nosacījums 9.3.1.1. pasākuma projekta īstenošanā un tā nodrošināšanai jau sākotnēji tika plānoti attiecīgie izdevumi, taču ierosnāto izmaiņu rezultātā pašvaldībām tiek sniegta elastīgāka izvēle minēto ekspertu piesaistes brīdim. Papildus pašvaldībām tiek radīta iespēja īpaši pamatotos gadījumos pagarināt projekta īstenošanas termiņu. Noteikumu projektam ir tieša pozitīva ietekme uz tautsaimniecību – investīcijas pašvaldību sabiedrībā balstītu sociālo pakalpojumu infrastruktūrā aktivizē būvniecības nozari un sekmē ekonomikas attīstību, kā arī nodrošina iztrūkstošās publiskās infrastruktūras izveidi tādām neaizsargātām sabiedrības mērķgrupām kā cilvēkiem, tostarp bērniem, ar funkcionāliem traucējumiem, ar smagu un ļoti smagu invaliditāti un cilvēkiem ar garīga rakstura traucējumiem, kuriem pienācīgu sociālo pakalpojumu nodrošināšana dzīvesvietā, it īpaši krīzes laikā un arī pēckrīzes periodā, ir īpaši nozīmīga un var būt izšķiroša.Noteikumu projekts nesniedz ietekmi uz uzņēmējdarbības vidi un maziem, vidējiem uzņēmumiem, mikrouzņēmumiem un jaunuzņēmumiem. Sabiedrības grupām un institūcijām noteikumu projekts nemaina tiesības un pienākumus, kā arī veicamās darbības. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |
|  |  |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Noteikumu projekts šo jomu neskar. |
| 2. | Atbildīgā institūcija | Noteikumu projekts šo jomu neskar. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Noteikumu projekts šo jomu neskar. |
| 2. | Citas starptautiskās saistības | Noteikumu projekts šo jomu neskar. |
| 3. | Cita informācija | Nav. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Lai informētu sabiedrību par noteikumu projektu un dotu iespēju izteikt viedokli, noteikumu projekts atbilstoši Ministru kabineta 2009. gada 25. augusta noteikumiem Nr. 970 "Sabiedrības līdzdalības kārtība attīstības plānošanas procesā" pirms tā iesniegšanas Valsts sekretāru sanāksmē ievietots ministrijas un Valsts kancelejas tīmekļa vietnē. |
| 2. | Sabiedrības līdzdalība projekta izstrādē | Sabiedrība tika aicināta līdzdarboties noteikumu projekta izstrādē, ievietojot 2021. gada 15.aprīlī noteikumu projektu tīmekļvietnē <https://www.lm.gov.lv/lv/lm-dokumentu-projekti-0> un aicinot sabiedrības pārstāvjus līdz 2021. gada 29. aprīlim rakstiski sniegt viedokli par noteikumu projektu tā izstrādes stadijā – nosūtot uz elektronisko pasta adresi atbildīga.iestade@lm.gov.lv |
| 3. | Sabiedrības līdzdalības rezultāti | Līdz noteikumu projekta izsludināšanai Valsts sekretāru sanāksmē (tai skaitā līdz 2021. gada 29. aprīlim) par noteikumu projektu sabiedrības viedoklis netika saņemts.Vienlaikus jānorāda uz pašvaldību pārstāvju ieguldījumu pirms noteikumu projekta izstrādes, t.sk. tiekoties ar ministriju un sadarbības iestādi un sniedzot informāciju par konstatētajiem riskiem un problēmsituācijām projektu īstenošanā, kas lielā mērā bija pamats noteikumu projekta izstrādei. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | ES struktūrfondu un Kohēzijas fondu vadībā iesaistītās atbildīgās iestādes funkcijas pilda ministrija, sadarbības iestādes funkcijas – Centrālā finanšu un līgumu aģentūra. 9.3.1.1. pasākuma finansējuma saņēmējs – pašvaldības.  |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav plānota jaunu institūciju izveide, esošu institūciju likvidācija vai reorganizācija. |
| 3. | Cita informācija | Nav. |

Labklājības ministrs G. Eglītis

J.Laucis, 67021660

Janis.Laucis@lm.gov.lv

1. Grozījumi Ministru kabineta 2016. gada 20. decembra noteikumos Nr. 871 "Darbības programmas "Izaugsme un nodarbinātība" 9.3.1. specifiskā atbalsta mērķa "Attīstīt pakalpojumu infrastruktūru bērnu aprūpei ģimeniskā vidē un personu ar invaliditāti neatkarīgai dzīvei un integrācijai sabiedrībā" 9.3.1.1. pasākuma "Pakalpojumu infrastruktūras attīstība deinstitucionalizācijas plānu īstenošanai" pirmās un otrās projektu iesniegumu atlases kārtas īstenošanas noteikumi" (turpmāk – noteikumu projekts) [↑](#footnote-ref-1)
2. Ministru kabineta 2016. gada 20. decembra noteikumi Nr. 871 "Darbības programmas "Izaugsme un nodarbinātība" 9.3.1. specifiskā atbalsta mērķa "Attīstīt pakalpojumu infrastruktūru bērnu aprūpei ģimeniskā vidē un personu ar invaliditāti neatkarīgai dzīvei un integrācijai sabiedrībā" 9.3.1.1. pasākuma "Pakalpojumu infrastruktūras attīstība deinstitucionalizācijas plānu īstenošanai" pirmās un otrās projektu iesniegumu atlases kārtas īstenošanas noteikumi" (turpmāk – MK noteikumi Nr. 871) [↑](#footnote-ref-2)
3. Ministru kabineta 2014.gada 16.decembra noteikumi Nr. 784 “Kārtība, kādā Eiropas Savienības struktūrfondu un Kohēzijas fonda vadībā iesaistītās institūcijas nodrošina plānošanas dokumentu sagatavošanu un šo fondu ieviešanu 2014.–2020.gada plānošanas periodā” (turpmāk – MK noteikumi Nr. 784) [↑](#footnote-ref-3)